Grein í Austurlandi , eftir Helgu M. Steinsson . Sköpun , gróska og gleði var yfirskrift vorþings alþjóðlegra samtaka kvenna í fræðslustörfum DKG sem haldið var á Egilsstöðum í byrjun maí . Fyrirlesarar á þinginu voru austfirskar konur í lykilstöðum innan fyrirtækja og stofnana sem tengjast menntun og menningu . Fróðleg erindi Signý Ormarsdóttir yfirverkefnastjóri hjá Austurbrú reið á vaðið og fór yfir áherslur og þróun menningarmála á Austurlandi og gerði góða grein fyrir hinu gróskumikla starfi sem á sér stað vítt og breitt um fjórðunginn . Aðalheiður Borgþórsdóttir hjá Lungaskólanum á Seyðisfirði gerði grein fyrir stofnun og þróun Lungaskólans sem varð til í kjölfar Lungahátíðarinnar sem upphaflega var sett á laggirnar til að glæða áhuga og örva löngun ungs fólks á Austurlandi fyrir sköpun og menningarstarfi . Ólöf Björk Bragadóttir myndlistarkona og verkefnastjóri listabrautar Menntaskólans á Egilsstöðum hélt fróðlegt erindi um störf sín sem myndlistarkona og kennari . Mörg tækifæri liggja til framþróunar á sviði lista - og menningar þar sem margs konar skapandi greinar skipa stöðugt veigameiri sess í atvinnulífinu . Þær Lilja Guðný Jóhannesdóttir og Svanlaug Aðalsteinsdóttir frá Verkmenntaskóla Austurlands fluttu fróðleg erindi um störf sín innan skólans . Lilja hefur þróað Fab Lab kennslu fyrir nemendur og almenning en FabLab er stytting á enska heitinu ,, fabrication laboratory ” og er stundum kölluð stafræn smiðja á íslensku . Hér er um nýsköpun í framhaldsskólastarfi að ræða sem býður upp á fjölbreytt viðfangsefni og skapandi hugsun . Svanlaug er verkefnastjóri Listaakademíu skólans sem ætluð er nemendum sem vilja kynnast list á sem fjölbreyttasta máta , þó með aðaláherslu á leiklist . Unnið er m.a. með framsögn , framkomu , tjáningu , listsköpun , samvinnu og tónlist . Þau erindi sem flutt voru á vorþingi DKG endurspegla aðeins brot af þeirri sköpun og grósku sem á sér stað á Austurlandi . Dagskráin var krydduð með tónlist og upplestri nemenda í Egilsstaðaskóla . Þingið sóttu á sjötta tug kvenna alls staðar af landinu og voru þingkonur mjög glaðar og þakklátar fyrir gott og fróðlegt þing . Hvað er DKG ? Delta Kappa Gamma félagsskapurinn stendur m.a. fyrir ráðstefnum og fræðsluþingum hérlendis sem erlendis , auk þess að veita konum styrk til framhaldsnáms . Á Íslandi starfa þrettán deildir með u.þ.b. 332 félagskonum . Fimm eru á höfuðborgarsvæðinu og ein í hverjum landshluta nema á Norðurlandi þar sem þær eru tvær . Deildirnar starfa sjálfstætt og halda a.m.k. fjóra fundi á ári . Félagskonur starfa eða tengjast allar fræðslugeiranum innan stofnana og fyrirtækja og endurspegla hin fjölbreyttu fræðslustörf . Deildastarfið Austurlandsdeildin Zeta stóð fyrir þessu fræðsluþingi í ár ásamt menntamálanefnd DKG . Deildirnar velja sér verkefni eftir áhuga og þörfum félaga í deildinni en dæmi um viðfangsefni deildanna má m.a. nefna útgáfu bóka , bæklinga og veggspjalda , blaðaskrif um mennta - og menningarmál , fræðsluerindi um það sem er efst á baugi í fræðslu - og menningarmálum og / eða tengd verkefnum deilda . Skoðun og umfjöllun um frumvörp til laga og áhersla lögð á að hafa áhrif á löggjöf . Skoðun og umfjöllun um nýjar námskrár hverju sinni og önnur skólamál og unnið að gagnkvæmum kynnum milli skólastiga og fræðslustofnana . Heimsóknir á ýmsar stofnanir og á menningarviðburði , bókmenntaumræða , land - og náttúruskoðun .